สนธิญาณ ชื่นฤทัยในธรรม

สนธิญาณ ชื่นฤทัยในธรรม (ชื่อเล่น: ต้อย) เป็นนักธุรกิจด้านสื่อและนักเคลื่อนไหวการเมืองชาวไทย หนึ่งในแกนนำคนสำคัญของ กปปส. ก่อตั้งสำนักข่าว ไอ.เอ็น.เอ็น., สถานีวิทยุร่วมด้วยช่วยกัน, ทีนิวส์, ท็อปนิวส์ และสถาบันทิศทางไทย
ประวัติ.
สนธิญาณ ชื่นฤทัยในธรรม มีชื่อเดิมว่า สนธิญาณ หนูแก้ว ชีวิตในวัยเด็กค่อนข้างมีความลำบากอยู่พอสมควรเนื่องจากถูกพ่อแม่ทิ้งแต่แต่เล็ก โดยเขาได้อยู่กับยายและผู้เป็นลุงที่เลี้ยงดูและส่งเสียเรียนหนังสือจนจบมัธยมปลาย แต่เอ็นทรานซ์ไม่ติดเลยไปเรียนมหาวิทยาลัยรามคำแหงจนจบการศึกษาปริญญาตรีจากคณะนิติศาสตร์ มหาวิทยาลัยรามคำแหง ระหว่างศึกษาเขาก็กลายเป็นนักกิจกรรมตัวยงของมหาวิทยาลัย เขาเริ่มทำงานเป็นนักข่าวที่สถานีวิทยุโทรทัศน์กองทัพบกไทยทีวีสีช่อง 3 อสมท ททบ. ในปี พ.ศ. 2529 ก่อนที่จะออกมาในตำแหน่งบรรณาธิการบริหาร และจากนั้นได้จัดตั้งสำนักข่าวไอ เอ็น เอ็น ร่วมกับสมชาย แสวงการ และได้จัดตั้งบริษัท สยามทีวี แอนด์ คอมมิวนิเคชั่น จำกัด ประมูลโครงการสถานีโทรทัศน์ทีวีเสรี ในฐานะผู้บริหารบริษัทฯ ในเครือของธนาคารไทยพาณิชย์ จำกัด (มหาชน) แต่ต่อมาได้ถอนตัวกลับไปบริหารสำนักข่าว ไอ เอ็น เอ็น ตามเดิม
เขาเคยประกอบธุรกิจอสังหาริมทรัพย์และอีกหลายสาขา จนกระทั่งรู้จักกับบุญชัย เบญจรงคกุล และได้ร่วมเป็นฝ่ายบริหารธุรกิจในเครือยูคอม และดีแทค และหลังจากวิกฤตการณ์การเงินในเอเชีย พ.ศ. 2540 สนธิญาณได้หันมาศึกษาธรรมะอย่างจริงจังกับพระครูเมตตากิตติคุณ (สมหมาย อัตตมโน) วัดป่าสันติกาวาส จังหวัดอุดรธานี จนได้จัดตั้งมูลนิธิชื่นฤทัยในธรรม และสร้างสถานปฏิบัติธรรมชื่นฤทัยในธรรมที่จังหวัดนครศรีธรรมราช ต่อมากลายเป็นวัดชื่อ วัดป่าพุทธเมตตาศรีธรรมราม
ในวันที่ 4 สิงหาคม พ.ศ. 2550 สนธิญาณได้ก่อตั้งสำนักข่าวทีนิวส์ (TNews) เพื่อรายงานข่าวผ่านทางสื่ออิเล็กทรอนิกส์ด้วยระบบบริการสารสั้นเป็นรายแรกของประเทศไทย และได้ก่อตั้ง ทีนิวส์ ทีวี (TNews TV) เป็นสถานีโทรทัศน์ผ่านดาวเทียมอย่างเป็นทางการในปี พ.ศ. 2553 ซึ่งมีเนื้อหาวิพากษ์วิจารณ์ ดร.ทักษิณ ชินวัตร อดีตนายกรัฐมนตรี จนประสบความสำเร็จทางธุรกิจได้รับความนิยมเป็นสถานีโทรทัศน์ข่าวผ่านดาวเทียมอันดับที่ 1 จากการวัดอันดับของนิลเส็น
และต่อมาในปี พ.ศ. 2560 สนธิญาณได้รับเชิญจากฉาย บุนนาค ให้เข้ามาร่วมบริหารเครือเนชั่นเพื่อแก้ไขปัญหาหนี้สิน ทำให้ช่องเนชั่นทีวีได้รับความนิยมเพิ่มขึ้นจนกลับมาทำกำไรให้กับช่อง ระหว่างนี้สนธิญาณยังได้ก่อตั้งสถาบันทิศทางไทยขึ้นเมื่อวันที่ 4 พฤศจิกายน พ.ศ. 2562 แต่เมื่อวันที่ 25 พฤษภาคม พ.ศ. 2563 สนธิญาณลาออกจากทุกตำแหน่งในเครือเนชั่น เพื่อไปเคลื่อนไหวในสถาบันทิศทางไทย ก่อนที่ในวันที่ 18 ธันวาคม จะก่อตั้ง บริษัท ท็อปนิวส์ ดิจิทัล มีเดีย จำกัด และเปิดตัวสถานีโทรทัศน์ท็อปนิวส์ โดยดำรงตำแหน่งประธานกรรมการบริหารด้วยตัวเอง และนำผู้ประกาศข่าวและผู้บริหารที่ลาออกจากเนชั่นทีวีก่อนหน้านี้มาร่วมงานทั้งหมดตั้งแต่วันที่ 1 กุมภาพันธ์ พ.ศ. 2564 เป็นต้นมา แต่ภายหลัง สนธิญาณมีทิศทางการทำธุรกิจที่ขัดแย้งกับผู้บริหาร ทำให้เมื่อวันที่ 12 พฤศจิกายน พ.ศ. 2566 สนธิญาณได้เขียนจดหมายลาออกจากทุกตำแหน่งในท็อปนิวส์ โดยมีผลในวันที่ 15 พฤศจิกายน
บทบาททางการเมือง.
ในปี พ.ศ. 2556 เขาจัดตั้งองค์กร "สันนิบาตประชาชนเพื่อประชาธิปไตยแห่งประเทศไทย"
ในห้วงวิกฤตการณ์การเมืองไทย พ.ศ. 2556–2557 เขาเข้าร่วมกับ "กลุ่มสยามสามัคคี" มาตั้งแต่ปี พ.ศ. 2552 เป็นแกนนำ กปปส. ลำดับที่สอง รองจาก สุเทพ เทือกสุบรรณ ต่อมาถูกเจ้าหน้าที่ตำรวจควบคุมตัวในข้อหาฝ่าฝืนพระราชกำหนดการบริหารราชการในสถานการณ์ฉุกเฉิน (พ.ร.ก.ฉุกเฉิน) อย่างไรก็ตาม ในวันที่ 25 กรกฎาคม พ.ศ. 2562 ศาลชั้นต้นพิพากษายกฟ้องในคดีเกี่ยวกับ กปปส. แต่เมื่อวันที่ 20 ตุลาคม พ.ศ. 2564 ศาลอุทธรณ์ได้พิพากษาแก้เป็นจำคุกสนธิญาณเป็นเวลา 8 เดือน โดยไม่รอลงอาญา พร้อมเพิกถอนสิทธิเลือกตั้ง 5 ปี